钦定古今图书集成/方舆汇编/职方典/第1063卷 > 《万石桥记》袁枢
## 钦定古今图书集成/方舆汇编/职方典/第1063卷 > 《万石桥记》袁枢

建溪有桥，自正宪陈公始也。公建桥于西溪，人赖以
济，道路诵之。淳熙七年秋，大水，北津多败，自瓯宁令
季淙请于诸司，欲视西溪之扼而建桥焉。太守赵侯
彦操与部使者议，给公钱五十万使营之，令乃属僧
妙昌董其事，且使求四方之助，昌遂经始。明年，令忧去，财用告匮，诸司以官渡与绝寺之田给之，俾敛其
岁入以供工役，累石将崇，败于春潦。十五年，邦人黄
庆曾率耆老告于府，请招讲师了性于温陵，以集其
事。太守赵侯善俊从之，遣昌携疏往谕。明年，师与昌
偕至，乃相溪夷险而定其址。师曰：“建溪居八闽之上
流，北流据一流之要会，非规模雄胜，则不足以壮大
拜之势。然崇山束隘，万古据险，湍流震激，势必冲决。
当撤故基而崇新址，然后可永其利。”众皆然之。师遂
南下，求赀于富室，稇载而来，造舟运石，移据于磻水
之上。纠其徒使供力役而自往来，以经财计。上下协
心，历五年而新址之崇成矣。于是刊木陶甓，横梁植
宇，凡所资以为用者，皆求于四方。计费钱三万九千
五百馀缗，而米之斛万有一千五百四十有奇，较诸
西溪，用度则损矣。溪广一百四十馀丈，为址十有五，
多于西溪之三，而石之厚博有加，为屋一百七十二
楹，其数少益，而横广杀焉，馀皆相若也。庆元元年三
月，桥成，太守、待制单公会两司以落之，寮属毕至，聚
观者万馀人。耆老语于众曰：“吾邦地狭而岁多俭，人
贫而心易危，使年谷不登，田里愁嗟，则桥之成无日
矣。今岁丰人安，事克有济，亦太守镇抚之惠也。盍请
铭于桥，以彰其德。”公闻之曰：“岁之丰由于天，人之安
原于上，桥之成系于时。吾守此邦，适逢其会，顾何德
之有，幸与邦人同庆之。”遂榜其桥曰“万石，且属枢为
之记焉。”枢，邦人也，不敢辞，乃言曰：“昔唐御史中丞崔
公之守零陵，作亭于城西之墟，命之曰‘万石，盖托物
寓名，以为游观乐也。柳子厚作记，犹以州邑耋老之
辞祝之。矧公镇抚之惠，多于崔中丞，而邦人怀咏之
情，切于永之耆老。枢无子厚之才，曷为辞以尽形容
之美乎？窃惟游观非政，镇抚为德。此邦之人所以祈
赞于公者，与永之耋老相’”间也。请以子厚之颂，而为
此桥之铭，庶几秉笔无愧辞，而邦人之情可以少慰
矣。《颂》曰：“汉之三公，秩号万石。我公之德，宜受兹锡。”此
子厚辞也。述而书之，以告来者。